Heimir Freyr van der Feest Viðarsson hefur varið doktorsritgerð í íslenskri málfræði við Íslensku - og menningardeild Háskóla Íslands . Ritgerðin nefnist „ Socio-Syntactic Variation and Change in Nineteenth-Century Icelandic : The Emergence and Implementation of a National Standard Language “ eða „ Félags-setningafræðilegar breytingar og tilbrigði í nítjándu aldar íslensku : Tilurð og innleiðing opinbers málstaðals “ . Andmælendur voru Caroline Heycock , prófessor við Edinborgarháskóla , og Höskuldur Þráinsson , prófessor emerítus við Háskóla Íslands . Doktorsritgerðin var unnin undir leiðsögn Þórhalls Eyþórssonar , prófessors í enskum málvísindum við Háskóla Íslands , og Ásgríms Angantýssonar , prófessors í íslenskri málfræði við Háskóla Íslands . Aðrir í doktorsnefnd voru Leonie Cornips , prófessor við Maastrichtháskóla , og Jóhannes Gísli Jónsson , prófessor við Háskóla Íslands . Torfi Tulinius , forseti Íslensku - og menningardeildar , stýrði athöfninni sem fór fram í Hátíðasal Háskóla Íslands 2. desember . Um rannsóknina Í ritgerðinni er fjallað um tilbrigði í íslenskri setningagerð á 19. öld frá sjónarhóli íslenskrar málstöðlunar . Athyglinni er beint að þremur ólíkum málfræðilegum atriðum í þremur ólíkum málheildum . Málbreyturnar eru staða persónubeygðrar sagnar í aukasetningum , notkun lauss greinis ( hinn eða sá ) og óákveðna fornafnið maður . Atriðin eru könnuð í einkabréfum bréfritara úr ýmsum stigum þjóðfélagsins ( 1784 - 1918 ) , dagblöðum og tímaritum ( 1803 - 1924 ) og skólaritgerðum úr Lærða skólanum í Reykjavík ( 1846 - 1904 ) . Málbreyturnar og textasöfnin eru valin með fræðileg markmið að leiðarljósi . Kannað er hvort setningafræðileg atriði sem eru formgerðarfræðilega séð ólík og misjafnlega skilyrt orðasafnslega sýni breytileika á félagslega rófinu og að hvaða marki málstýring kunni að hafa haft áhrif á dreifinguna eftir textagerðum . Við mat og úrvinnslu á innri og ytri mállegum þáttum er beitt megindlegum aðferðum úr ( sögulegum ) félagsmálvísindum . Færð eru rök að því að snertiflötur félagslegra og setningafræðilegra þátta sé meiri en almennt hefur verið talið innan félagsmálvísinda og jafnframt að áhrifa málstöðlunar gæti skýrt í dagblaða - og tímaritstextum og í skólaritgerðunum en gæti aftur á móti lítið í bréfunum . Textasöfnin sýna hins vegar umtalsvert meiri breytileika í málnotkun en fyrri skrif um efnið bentu til og tilraun er gerð til þess að greina þessi atriði á setningafræðilegan hátt . Doktorsefnið Heimir Freyr van der Feest Viðarsson ( f. 1983 ) er málfræðingur með MA í íslenskri málfræði frá Háskóla Íslands ( 2009 ) . Hann hefur verið gestarannsakandi við Trektarháskóla / Utrecht Institute of Linguistics OTS ( 2014 ) , Leidenháskóla / Leiden University Centre for Linguistics ( 2015 ) og Kölnarháskóla / Institut für Deutsche Sprache und Literatur I ( 2018 ) . Hann hefur einnig kennt forníslensku við Amsterdamháskóla ( 2010 ) og sinnt málfræðikennslu á Menntavísindasviði við Háskóla Íslands ( 2017 ) .